Diktantas būsimiems pirmokams (2019)

Minčių sūkury

Tądien Martynas, šviesiaplaukis berniukas, sėdėjo atokiau nuo šurmuliuojančių vaikų ir mąstė apie šios stebuklingos dienos įspūdžius. Jo galvoje besisukančios mintys nuskriedavo tai į naująją klasę, tai į atostogas vis dar menantį paplūdimį. Žinoma, vasaros prisiminimus greitai užgožė malonus jaudulys (,) pagalvojus apie laukiančias smagias akimirkas su naujais draugais.

Staiga Martyno akyse kažkas šmėkštelėjo ir išvaikė visas jo nuostabiąsias svajones. Bet pamatytas vaizdas pranoko netgi jas. Pro šalį nestabtelėdama praėjo nuostabaus grožio mergaitė (,) nužvelgdama jį dangaus mėlynumo akimis. Kas gi ji? Galbūt tokia pat naujokė kaip ir jis? Deja, nepastebėjo jos klasėje tarp naujųjų klasės draugų, gausiai susirinkusių į pirmąją pamoką.

Martyno mintys ir vėl ėmė suktis neįtikėtinu greičiu. Jis jau įsivaizdavo, kaip laukia akmenimis grįstoje miestelio kryžkelėje ir siūlosi panešti šios gražuolės kuprinę bei lydi ją namo.

Tačiau netikėtai jo svajas vėl sudrumstė ir į realybę grįžti privertė draugų, kviečiančių pažaisti futbolą stadione, šūksniai. Martynas akimirksniu pakilo nuo suolelio ir nubėgo paskui juos. Bus dar tų svajonių...

(154 žodžiai)